Faretruende mørke skyer er samlet over Nørrebro i København, og kraftige regndråber hamrer som tårer mod jorden og sender beboere mod læ og ly.

Det ville næsten være en for symbolmættet indledning til en beskrivelse af den ellers journalistiske kliche 'hårdt plagede bydel', dagen efter at Nørrebro atter var genstand for et banderelateret skyderi.

Fredag aften omkring 21-tiden blev en 19-årig mand i periferien af bandemiljøet ramt, angiveligt på grund af intern splittelse i den kriminelle bande Brothas, såret, men ikke livstruende, ligesom to ifølge politiet fuldkommen uskyldige midaldrende mænd blev ramt i hver sin bil.